Աւելի՛ն. մէկ ամիսէն աւելի Միանմարի մէջ իսլամ փոքրամասնութիւն մը ուղղակի ջարդի կ՛ենթարկուի: Ընկերային ցանցերու վրայ նկարները եւ վկայութիւնները տեղատարափ կը թափին, սակայն հոս կամ հոն պզտիկ դատապարտութեան արտայայտութիւն մը կը լսենք: Այս բոլորը կու գան հաստատելու, որ մեր կեանքը լեցուն է անարդարութիւններով եւ կայ մեծամասնութիւն մը, թէ լուռ ականատես եւ վկան է կատարուած անիրաւութիւններուն: Դժգո՞հ են, կրնայ ըլլալ: Համաձա՞յն չեն, կրնանք հաւատալ: Կը զգան, թէ ամէն բան կը քանդուի՞, թերեւս: Սակայն բոլորիս համար յստակ է եւ վերջնական. ան, որ լուռ է կատարուածներուն դիմաց, մեղսակից է աղէտին: